Eugène de Beauharnais
Store norske leksikon,Historie,Verdens historie og samtidshistorie,Europa,Frankrikes historie
Eugène de Beauharnais var en fransk statsmann. Han var sønn av Alexandre Beauharnais og Joséphine, som ble fransk keiserinne gjennom sitt ekteskap med Napoleon Bonaparte, og bror av Hortense Beauharnais.
Han var først imot morens ekteskap med Napoleon, men ble snart en varm beundrer av stefaren. Fra 1796 til 1798 var han Napoleons adjutant i Italia og Egypt. Senere avanserte han raskt, ble general og i 1805 ble han visekonge i Italia. I 1807 ble han adoptert av Napoleon og viste ham urokkelig troskap til det siste. Under napoleonskrigene kjempet Beauharnais i Italia og Østerrike i 1809, og utmerket seg ved Wagram. Han deltok også med heder i det russiske felttoget i 1812 og i kampene i 1813–1814.Fra 1806 var han gift med prinsesse Augusta Amalia av Bayern, og etter Napoleons fall slo han seg ned i München, hvor han ble boende til sin død. Han fikk tittelen hertug av Leuchtenberg og fyrste av Eichstätt av sin svigerfar, den bayerske kongen, i 1817.Hans eldste datter Joséphine ble i 1823 gift med kronprins Oscar, senere Oscar 1 av Norge og Sverige, og datteren Amalie (1812–1873) ble gift med keiser Pedro 1 av Brasil. Sønnen August (1810–1835) ble gift med dronning Maria Gloria av Portugal, mens sønnen Maximilian (1817–1852) etterfulgte faren som hertug av Leuchtenberg. Amalie som døde barnløs testamenterte smykkene sine til søsteren Joséphine, og det smaragdbesatte smykkesettet med diadem som i dag brukes av dronning Sonja er en del av denne arven. Les mer i Store norske leksikon Frankrikes historie Napoleonstiden